Diari Oficial de la Generalitat Valenciana


Sumari del DOGV 3778, del 23-06-2000 (2000/4651)

RESOLUCIÓ de 4 de maig de 2000, del conseller d'Obres Públiques, Urbanisme i Transports, per la qual s'estima el recurs administratiu d'alçada interposat per Laureado Latorre Navarro i Vicente Oliver Doñate contra l'acord de la Comissió Territorial d'Urbanisme de Castelló de 5 d'octubre de 1999, d'aprovació definitiva del Pla General d'Almedíjar (Castelló).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3778

Data del DOGV
:   23-06-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/4651


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 4 de maig de 2000, del conseller d'Obres Públiques, Urbanisme i Transports, per la qual s'estima el recurs administratiu d'alçada interposat per Laureado Latorre Navarro i Vicente Oliver Doñate contra l'acord de la Comissió Territorial d'Urbanisme de Castelló de 5 d'octubre de 1999, d'aprovació definitiva del Pla General d'Almedíjar (Castelló). [2000/S4651]
  
Vist el recurs d'alçada interposat pel senyor Laureano Latorre Navarro i el senyor Vicente Oliver Doñate, contra l'acord de la Comissió Territorial d'Urbanisme de Castelló pel qual es va aprovar definitivament el Pla General d'Ordenació Urbana d'Almedíjar (Castelló) i de conformitat amb els següents,
  
Antecedents de fet
  
Primer
  
La Comissió Territorial d'Urbanisme de Castelló, en la sessió de 5 d'octubre de 1999, va aprovar definitivament el Pla General d'Ordenació Urbana del municipi d'Almedíjar. L'acord d'aprovació definitiva va ser publicar en el Butlletí Oficial de la Província de Castelló de 4 de novembre de 1999.
  
Segon
  
Per mitjà d'un escrit registrat el 4 de desembre de 1999 (rebut en el Servei Territorial d'Urbanisme el 17 de desembre) els senyors Laureado Latorre Navarro i Vicente Oliver Doñate van interposar un recurs administratiu d'alçada contra l'anterior acord. En el recurs, després d'efectuar les al·legacions que van considerar convenients, van sol·licitar, en relació amb una parcel·la situada al carrer d'El Barrio d'Almedíjar, que es «modifique l'ordenació dels terrenys» en els termes establerts en el plànol que s'adjunta, que es correspon amb l'ordenació formulada per l'ajuntament en octubre de 1999.
  
Tercer
  
Per escrit de 23 de desembre de 1999, el Servei Territorial d'Urbanisme va trametre a l'Ajuntament d'Almedíjar una còpia del recurs amb la finalitat que poguera efectuar al·legacions. L'11 de gener de 2000 té entrada en el Servei Territorial un escrit de l'alcalde de l'Ajuntament d'Almedíjar pel qual s'indica «que pot admetre's l'al·legació».
  
Quart
  
L'1 de febrer de 2000, el Servei Territorial d'Urbanisme, a la vista de l'escrit de l'ajuntament d'11 de gener de 2000, sol·licita de l'Ajuntament d'Almedíjar que establesca amb claredat quina és l'ordenació que s'entén correspondria a l'estimació del recurs i se li comunica que l'òrgan competent per a l'aprovació municipal del planejament és el ple. D'altra banda, per mitjà de l'escrit del Servei Territorial datat també l'1 de febrer de 2000, es va informar als recurrents de l'estat de tramitació de l'expedient i se'ls va oferir la possibilitat que, en el termini de 15 dies, pogueren formular al·legacions.
  
Cinqué
  
El 21 de febrer de 2000, l'Ajuntament d'Almedíjar ha tramés la certificació de l'acord del ple de l'Ajuntament de 12 de febrer de 2000, favorable a l'estimació del recurs administratiu.
  
Sisé
  
El Servei Territorial d'Urbanisme de Castelló, el 7 de març de 2000, va informar favorablement sobre l'estimació d'aquest recurs d'alçada.
  
Seté
  
El Servei Jurídic de la Conselleria d'Obres Públiques, Urbanisme i Transports el 3 de maig de 2000, va emetre informe favorable sobre l'estimació d'aquest recurs d'alçada.
  
Fonaments de dret
  
Primer
  
El recurs d'alçada interposat és admissible atés que està dins del termini i en la forma escaient, d'acord amb el que estableix l'article 107 i concordants de la Llei 4/1999, de 13 de gener, per la qual es modifica la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i, en conseqüència, cal entrar en el fons de les qüestions que s'hi plantegen.
  
Segon
  
S'impugna en aquest recurs administratiu d'alçada l'ordenació urbanística establerta pel Pla General d'Almedíjar aprovat definitivament el 5 de novembre de 1999, en relació a unes parcel·les situades en el carrer d'El Barrio de l'esmentada població. En concret, els recurrents, que són els propietaris de les parcel·les afectades, s'oposen a la regulació efectuada pel Pla General de l'àrea anomenda actuació aïllada UA.a, que afecta una superfície de terreny de 532 m2, dels quals 144 m2 es qualifiquen d'espai lliure àrea enjardinada i 388 m2 de zona residencial ordenança «nucli». Els recurrents pretenen que aquesta ordenació siga substituïda per una altra en la qual la superfície de l'anomenada actuació aïllada UA.a quede distribuïda de la següent manera: 302 m2 de sòl residencial, 168 m2 de sòl destinat a espai lliure privat i 60 m2 d'espai lliure públic. L'Ajuntament d'Almedíjar, en l'acord plenari de 12 de febrer de 2000, es mostra d'acord amb els recurrents i sol·licita l'estimació del recurs.
  
Tercer
  
Per a resoldre adequadament el recurs cal exposar, encara que siga breument, els diferents avatars pels quals ha travessat l'ordenació d'aquests terrenys durant la tramitació del pla general, atés que això és rellevant per a la sort final del recurs.
  
El Pla General d'Almedíjar exposat al públic en octubre de 1997 incloïa aquestes parcel·les dins del sòl urbà, qualificant 48 m2 com a espai lliure públic (mirador), 317 m2 de sòl residencial i 127 m2 d'espai lliure de titularitat privada. Aquesta ordenació va ser objecte d'una al·legació que proposava una diferent qualificació amb la qual el sòl residencial passava a 322 m2, l'espai lliure privat a 112 m2 i l'espai lliure públic a 60 m2. L'Ajuntament d'Almedíjar va considerar parcialment aquesta al·legació; tanmateix, i malgrat això, l'ordenació aprovada provisionalment s'aparta de l'al·legació considera i estableix una ordenació diferent en què, com ja s'ha dit, 144 m2 es qualifiquen d'espai lliure àrea enjardinada i 388 m2 de zona residencial ordenança «nucli».
  
És clar, doncs, que hi ha hagut una actuació incongruent en l'acord municipal d'aprovació provisional, ja que s'ha adoptat una solució diferent de la de l'al·legació admesa sense que haja existit cap motivació que explique aquesta conducta.
  
És el mateix Ajuntament d'Almedíjar el que, durant la tramitació del recurs administratiu d'alçada, ha reconegut l'error produït i ha sol·licitat l'estimació del recurs. L'al·legació municipal favorable a l'estimació del recurs va ser formulada per l'alcalde per mitjà escrit d'11 de gener de 2000, i aquesta al·legació ha sigut assumida per l'acord del ple de l'Ajuntament d'Almedíjar de 12 de febrer de 2000, que indica textualment el següent:
  
«Donat a conéixer l'expedient que es tramita en relació a l'aprovació definitiva del Pla General d'Ordenació Urbana de la localitat, a proposta de l'alcaldia, i amb l'informe tècnic favorable, el ple de l'ajuntament per unanimitat, acorda:
  
Aprovar l'al·legació favorable a l'estimació del recurs interposat a l'aprovació definitiva pel senyor Laureado Latorre Navarro i Vicente Oliver Doñate, en els termes comunicats al Servei Territorial d'Urbanisme en l'escrit d'onze de gener de dos mil: pot admetre's l'al·legació en la forma que indica el plànol 9, apartat b) de l'escrit, i mantenint el seu lateral dret com en el Pla General d'Ordenació Urbana, amb una àmplaria de 4, 3, 4 metres, i indicar a l'equip redactor que es modifique, si així ho considera el conseller».
  
Procedeix, per tant, estimar el recurs d'alçada presentat, de manera que l'ordenació de l'actuació aïllada UA.a quede substituïda per la que conté en el plànol adjunt a l'acord del ple de l'Ajuntament d'Almedíjar de 12 de febrer de 2000.
  
Quart
  
El conseller d'Obres Públiques, Urbanisme i Transports és competent per a resoldre el recurs d'alçada interposat, de conformitat amb el que estableix l'article 7 del Reglament Orgànic i Territorial de la Conselleria d'Obres Públiques, Urbanisme i Transports, Decret 225/1999, de 15 de desembre i l'article 14.2 del Decret 77/1996, de 16 d'abril del Govern Valencià pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals esmentats i altres de general i pertinent aplicació, resolc
  
Estimar el recurs administratiu d'alçada interposat per Laureado Latorre Navarro i Vicente Oliver Doñate contra l'acord de la Comissió Territorial d'Urbanisme de Castelló de 5 d'octubre de 1999, d'aprovació definitiva del Pla General d'Almedíjar i, en per tant, qualificar els terrenys inclosos en l'esmentada actuació aïllada UA.a del carrer El Barri en els termes que figuren en el plànol annex a l'acord del ple de l'ajuntament de 12 de febrer de 2000; en compliment d'això, l'Ajuntament d'Almedíjar haurà de presentar els corresponents plànols d'ordenació que incloguen aquesta qualificació, perquè siga diligenciat.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que estableixen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.
  
València, 4 de maig de 2000.- El conseller d'Obres Públiques, Urbanisme i Transports: José Ramón García Antón.